b'\n_START_ARTICLE_\nVasemmisto-oppositio (Neuvostoliitto)\n_START_PARAGRAPH_\nVasemmisto-oppositio oli Neuvostoliiton kommunistisessa puolueessa 1920-luvulla vaikuttanut ryhm\xc3\xa4, joka arvosteli puoluejohdon politiikkaa ja varsinkin sit\xc3\xa4 tapaa, jolla uutta talouspolitiikkaa (NEP) tulkittiin Vladimir Leninin kuoleman j\xc3\xa4lkeen. Vasemmisto-opposition mielest\xc3\xa4 puolue oli poikkeamassa liikaa sosialismin periaatteista kapitalismin ja markkinatalouden suuntaan. Opposition johtajana pidettiin Lev Trotskia. Vallan itselleen keskitt\xc3\xa4nyt puolueen p\xc3\xa4\xc3\xa4sihteeri Josif Stalin vaiensi opposition 1920-luvun lopussa, mutta omaksui osittain sen taloudellisen ohjelman viisivuotissuunnitelmien muodossa.\n_START_SECTION_\nVasemmisto-opposition synty\n_START_PARAGRAPH_\nLeninin vuonna 1921 lanseeraama NEP-politiikka oli taloudellisesti menestyksek\xc3\xa4s, mutta se ei koskaan ollut suosittu kommunistisen puolueen johdossa, koska sen pel\xc3\xa4ttiin johtavan uuden porvariston syntyyn. N\xc3\xa4kyvin kriitikoista oli jo Leninin el\xc3\xa4ess\xc3\xa4 Lev Trotski, jonka mielest\xc3\xa4 koko kansantalouden suunnittelu olisi pit\xc3\xa4nyt antaa keskitetysti Gosplanin k\xc3\xa4siin ja teollisuuden kehitt\xc3\xa4miseen panostaa huomattavasti enemm\xc3\xa4n. Leninin j\xc3\xa4\xc3\xa4ty\xc3\xa4 sairautensa vuoksi sivuun p\xc3\xa4\xc3\xa4t\xc3\xb6ksenteosta Trotski alkoi vuoden 1923 aikana arvostella entist\xc3\xa4 n\xc3\xa4kyv\xc3\xa4mmin puoluejohdon talouspolitiikassa tekemi\xc3\xa4 virheit\xc3\xa4, joiden seurauksena teollisuustuotteiden hinnat olivat karanneet k\xc3\xa4sist\xc3\xa4 ja talonpojat alkoivat j\xc3\xa4lleen pantata maataloustuotteita niiden myymisen sijasta. Trotskin kritiikin innostamana puolueesta nousi esiin ryhm\xc3\xa4, joka vaati NEP-politiikasta luopumista ja valtion roolin kasvattamista taloudessa. Osa puoluejohtajista pelk\xc3\xa4si Trotskin aloittaneen valtataistelun puolueen hallinnasta Leninin j\xc3\xa4lkeen, joten Grigori Zinovjev, Lev Kamenev ja p\xc3\xa4\xc3\xa4sihteeri Josif Stalin muodostivat niin sanotun troikan, jonka p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli pys\xc3\xa4ytt\xc3\xa4\xc3\xa4 Trotskin eteneminen valtapeliss\xc3\xa4. T\xc3\xa4m\xc3\xa4n j\xc3\xa4lkeen kiista laajeni talouspoliittisista erimielisyyksist\xc3\xa4 koskemaan my\xc3\xb6s Stalinin tapaa johtaa puoluekoneistoa, jota Trotskin kannattajat pitiv\xc3\xa4t ep\xc3\xa4demokraattisena, byrokraattisena ja liian keskusjohtoisena._NEWLINE_Trotski arvosteli lokakuun alussa 1923 puolueen sis\xc3\xa4ist\xc3\xa4 p\xc3\xa4\xc3\xa4t\xc3\xb6ksentekoa ja Stalinin toimia keskuskomitealle osoittamassaan avoimessa kirjeess\xc3\xa4. Kaikkiaan 46 merkitt\xc3\xa4v\xc3\xa4\xc3\xa4 puolueen j\xc3\xa4sent\xc3\xa4 allekirjoitti 15. lokakuuta 1923 julkistetun samansis\xc3\xa4lt\xc3\xb6isen julistuksen, jossa toistettiin Trotskin kritiikki v\xc3\xa4\xc3\xa4r\xc3\xa4st\xc3\xa4 talouspolitiikasta ja haitallisesta vallan keskittymisest\xc3\xa4 puolueen sihteerist\xc3\xb6lle. Julistus merkitsi vasemmisto-opposition ensimm\xc3\xa4ist\xc3\xa4 avointa esiin astumista, vaikka suurin osa allekirjoittajista liittikin mukaan henkil\xc3\xb6kohtaisia varauksia julistuksen sis\xc3\xa4ll\xc3\xb6n suhteen. Trotski itse ei allekirjoittanut 46:n julistusta, mutta mukana oli muun muassa Jevgeni Preobra\xc5\xbeenskin ja Georgi Pjatakovin kaltaisia tunnettuja nimi\xc3\xa4. Puoluejohto tuomitsi julistuksen vahingollisena ryhm\xc3\xa4kuntaisuutena. Trotski jatkoi arvostelua joulukuussa 1923 kirjana julkaisemassaan artikkelikokoelmassa Novyi kurs (\xe2\x80\x9dUusi suunta\xe2\x80\x9d) ja monet muut liittyiv\xc3\xa4t debattiin. Trotskin-vastaisuus sai t\xc3\xa4ss\xc3\xa4 vaiheessa aiemman vasemmistokommunistien johtajan Nikolai Buharinin liittym\xc3\xa4\xc3\xa4n troikan puolelle, mik\xc3\xa4 heikensi vasemmisto-opposition mahdollisuuksia voittaa kamppailu puolueesta. Vasemmisto-opposition ja troikan kiista ajoi puolueen avoimeen hajaannukseen erityisesti Leninin kuoltua tammikuussa 1924._NEWLINE_Vasemmisto-opposition ja Trotskin vastaisen kamppailun yhteydess\xc3\xa4 Stalin kehitti vastavedoksi teorian \xe2\x80\x9dsosialismista yhdess\xc3\xa4 maassa\xe2\x80\x9d, jonka h\xc3\xa4n julkisti joulukuussa 1924. Koska Trotski puhui jatkuvan maailmanvallankumouksen v\xc3\xa4ltt\xc3\xa4m\xc3\xa4tt\xc3\xb6myydest\xc3\xa4, Stalin keksi sille vastakkaisen opin, jonka mukaan sosialismia voitaisiin rakentaa yksin Neuvostoliitossa, vaikka muu maailma pysyisi viel\xc3\xa4 pitk\xc3\xa4\xc3\xa4n kapitalistisena.\n_START_SECTION_\nYhdistynyt oppositio\n_START_PARAGRAPH_\nVuoden 1925 aikana my\xc3\xb6s Zinovjev ja Kamenev tulivat siihen tulokseen, ett\xc3\xa4 NEP-politiikka ja vallan keskittyminen Stalinin johtamalle koneistolle olivat menneet liian pitk\xc3\xa4lle, ja he k\xc3\xa4\xc3\xa4ntyiv\xc3\xa4t Stalinia vastaan. Buharin sen sijaan pysyi Stalinin liittolaisena ja ryhtyi vaatimaan, ett\xc3\xa4 NEP-politiikan markkinavetoisuutta olisi viet\xc3\xa4v\xc3\xa4 entist\xc3\xa4kin pidemm\xc3\xa4lle. Stalinin asema oli t\xc3\xa4ss\xc3\xa4 vaiheessa jo niin vahva, ett\xc3\xa4 vuoden 1926 alussa Zinovjev ja Kamenev joutuivat liittoutumaan Trotskin kanssa, jolloin vasemmisto-oppositiosta tuli niin sanottu yhdistynyt oppositio._NEWLINE_Opposition edustajat syrj\xc3\xa4ytettiin v\xc3\xa4hitellen puoluejohdosta. Trotski erotettiin virastaan sota- ja laivastoasiain kansankomissaarina tammikuussa 1925 ja Zinovjev asemastaan Leningradin puoluejohtajana tammikuussa 1926. Vuoden 1926 aikana Trotski, Zinovjev ja Kamenev pudotettiin yksitellen pois politbyroosta, johon tuli heid\xc3\xa4n tilalleen Stalinin uskollisia kannattajia. Opposition edustajien kirjoituksia lakattiin julkaisemasta Pravdassa, puoluekokouksissa heid\xc3\xa4n puheenvuoronsa peitettiin metel\xc3\xb6innill\xc3\xa4 ja heid\xc3\xa4n kannattajiensa kokoontumiset hajotettiin. Oppositio julkaisi viel\xc3\xa4 kev\xc3\xa4\xc3\xa4ll\xc3\xa4 1927 uuden 89:n allekirjoittajan julistuksen ja saman vuoden syyskuussa \xe2\x80\x9dkolmentoista ohjelmana\xe2\x80\x9d tunnetun l\xc3\xa4hes 200-sivuisen toimintaohjelman puolueelle. Puoluejohto julisti ohjelmaesityksen \xe2\x80\x9dlaittomaksi vastavallankumoukselliseksi asiakirjaksi\xe2\x80\x9d saaden n\xc3\xa4in tekosyyn opposition lopulliseen nujertamiseen. Lokakuussa 1927 Trotski, Zinovjev ja Kamenev erotettiin keskuskomiteasta ja marraskuussa koko puolueesta. Joulukuussa 1927 pidetyss\xc3\xa4 puolueen 15. edustajakokouksessa Kamenev ja Zinovjev irtisanoutuivat kaikista mielipiteist\xc3\xa4\xc3\xa4n, joten heid\xc3\xa4t luvattiin ottaa takaisin puolueen j\xc3\xa4seniksi puolen vuoden koeajan j\xc3\xa4lkeen, mik\xc3\xa4 my\xc3\xb6s tehtiin. T\xc3\xa4m\xc3\xa4 merkitsi yhdistyneen opposition hajoamista.\n_START_SECTION_\nVasemmisto-opposition loppu\n_START_PARAGRAPH_\nSamassa marraskuun 1927 puoluekokouksessa j\xc3\xa4ljelle j\xc3\xa4\xc3\xa4nyt vasemmisto-oppositio julistettiin nyt laittomaksi vastavallankumoukselliseksi puolueeksi ja 98 siihen kuulunutta tunnettua henkil\xc3\xb6\xc3\xa4 julistettiin erotetuiksi puolueesta. Parin seuraavan kuukauden aikana toista tuhatta oppositioon kuulunutta vangittiin tai m\xc3\xa4\xc3\xa4r\xc3\xa4ttiin sis\xc3\xa4iseen karkotukseen. Karkotettuja olivat muun muassa Trotski, Preobra\xc5\xbeenski, Karl Radek ja Christian Rakovski. Adolf Joffe teki itsemurhan. Karkotetut oppositiolaiset jatkoivat aluksi salaista yhteydenpitoa, mutta seuraavien vuosien kuluessa useimmat irtisanoutuivat mielipiteist\xc3\xa4\xc3\xa4n saadakseen asemansa takaisin. Pjatakov, Radek ja Vladimir Antonov-Ovsejenko tekiv\xc3\xa4t k\xc3\xa4\xc3\xa4ntymyksens\xc3\xa4 jo vuoden 1928 aikana vakuututtuaan Stalinin esittelem\xc3\xa4st\xc3\xa4 uudesta viisivuotissuunnitelmasta, joka merkitsi askelta opposition aiemman talousohjelman suuntaan. Trotski itse pysyi taipumattomana, joten h\xc3\xa4net karkotettiin vuoden 1929 alussa kokonaan maasta._NEWLINE_Kun Stalin vuonna 1928 p\xc3\xa4\xc3\xa4tti luopua NEP-politiikasta, sen jatkamista kannattaneet Buharin, Aleksei Rykov ja Mihail Tomski muodostivat niin sanotun oikeisto-opposition. Stalin kukisti seuraavaan vuoteen menness\xc3\xa4 my\xc3\xb6s heid\xc3\xa4t._NEWLINE_Trotskin ulkomaiset kannattajat perustivat 1930 Kommunistisen internationaalin puitteissa toimineen Kansainv\xc3\xa4lisen vasemmisto-opposition, jonka kannattajat kuitenkin erotettiin Kominternista.'